ঢাকা, ২৭ জুন (শীর্ষ নিউজ ডেস্ক): আফগানিস্তানের পূর্বাঞ্চলের দুটি প্রদেশে রকেট হামলার জন্য পাকিস্তানকে দায়ী করেছেন আফগান প্রেসিডেন্ট হামিদ কারজাই। গত কয়েক সপ্তাহ ধরে এ হামলায় ১২ শিশুসহ ২৬ জন নিহত হয়েছে বলে তিনি অভিযোগ করেন। রোববার হামিদ কারজাই তার সরকারি বাসভবনে এক বিবৃতিতে এ কথা জানান।  আফগান সীমান্ত কর্মকর্তা জানিয়েছে, দেশটির কুনার ও নানগাহার প্রদেশে ন্যাটো বাহিনী প্রত্যাহার করার পর পাকিস্তান তালেবানরা এ প্রদেশে অবস্থান করছে। এতে পাকিস্তান সীমান্ত থেকে হামলা চালানো হয়।  এ হামলার দায় পাকিস্তান সেনাদের বলে অভিযোগ করেছেন কারজাই। তিনি বলেন, পাকিস্তানি সেনারা যদি এ হামলা নাও ঘটিয়ে থাকে তাহলে কে ঘটিয়েছে তা পাকিস্তানকে পরিষ্কার করতে হবে।  আফগান মুখপাত্র মোহাম্মদ জাহির আজিমি বলেন, এ হামলা পাকিস্তান সীমান্ত থেকে করা হয়েছে। এতে আফগান বেসামরিক লোকদের হতাহতের পাশাপাশি ২ হাজার পরিবার অন্যত্র চলে গিয়েছে। তিনি সতর্ক করে দিয়ে বলেন, আফগানিস্তান নিজেই এ হামলা মোকাবেলা করবে।  এদিকে গত রোববার তেহরানে সন্ত্রাস মোকাবেলা বিষয়ক আন্তর্জাতিক সম্মেলনে তালেবানদের সাথে পাকিস্তানের নিরাপত্তা  সদস্যদের দীর্ঘস্থায়ী সম্পর্কের অবসানে পাকিস্তানকে আহ্বান জানান কারজাই।  (শীর্ষ নিউজ ডটকম/ এমইউ/ এআই/ ১৩.৪৫ঘ)